ՄաստերՇեֆ (Ուկրաինա)

«ՄաստերՇեֆ», ռեալիթի շոու, որը ցուցադրվել է ուկրաինական «ՍՏԲ» հեռուստատեսությամբ 2011 թվականի օգոստոսին։ Նման շոուներ են թողարկվել նաև Ավստրալիայում, Բելգիայում, Մեծ Բրիտանիայում, Գերմանիայում, Հունաստանում, Դանիայում, Իսրայելում, Հնդկաստանում, Ինդոնեզիայում, Իռլանդիայում, Իտալիայում, Մալայզիայում, Նիդերլանդներում, Նոր Զելանդիայում, Նորվեգիայում, Պերուում, Պորտուգալիայում, Ռումինիայում, ԱՄՆ-ում, Թուրքիայում, Ֆիլիպիններում, Ֆինլանդիայում, Ֆրանսիայում, Խորվաթիայում, Շվեդիայում, Ռուսաստանում։
Շոուի ընթացքում 20 հոգի մրցում է՝ ըստ խոհարարական հմտությունների։ Հաղթողը ստանում է դրամական պարգև՝ 500 հազար գրիվենի չափով, և իրավունք՝ սովորելու ֆրանսիական հեղինակավոր «Le Cordon Bleu» խոհարարական դպրոցում։
ՄաստերՇեֆի հիմքի վրա ստեղծվել են նաև այլ տարբերակներ, ինչպիսիք են՝ «ՄաստերՇեֆ․ Երեխաներ», «Խոհարարական տոհմ», «ՄաստերՇեֆ․ Շոուից հետո», «Խոհարարական մենամարտ»։


== Ձևաչափ ==
ՄաստերՇեֆը հիմնված է BBC-ի «MasterChef» (UK TV series) շարքի վրա։ Մրցույթներն անցկացվում են որպես պահեստ ոճավորված շենքում, որն ունի խոհանոց՝ հագեցած սեղաններով, վառարաններով և բոլոր անհրաժեշտ սարքավորումներով։ Կա նաև պատշգամբ, մթերանոց, սառնարանային մաս և ռեստորան, որն օգտագործվում է տարբեր մրցույթների անցկացման համար։
Մասնակիցների ընտրությունը կայանում է Կիևում, Խարկովում, Դնեպրում, Օդեսայում, Լվովում, իսկ մինչև 5-րդ եթերաշրջանը՝ նաև Դոնեցկում։ 4-րդ եթերաշրջանի մասնակիցների ընտրությունն առաջին անգամ անցկացվել է Ուկրաինայի սահմաններից դուրս՝ Բելառուսի մայրաքաղաք Մինսկում, իսկ 6-րդ եթերաշրջանից ավելացել է նաև Վիտեբսկը։ 7-րդ եթերաշրջանում նախընտրական փուլ առաջին անգամ անցկացվել է Թբիլիսիում։ Փակ ընտրության ժամանակ, երբ մասնակիցից հարցազրույց են վերցնում և համտեսում տնային պայմաններում պատրաստված ուտեստը, ընտրվում են 100 լավագույն խոհարարները, որոնք անցնում են ընտրության հեռուստատեսային փուլ։ 50-յակի համար նախատեսված պայքարում մասնակիցը պետք է պատրաստի իր հատուկ ուտեստը և այն սահմանափակ ժամկետում ներկայացնի ժյուրիի երեք անդամներին։ Դրանից հետո ժյուրին ճաշակում է ուտեստը և քվեարկում «այո» կամ «ոչ»։ Հաջորդ փուլ անցնելու համար մասնակիցը պետք է ստանա 2 «այո»։ Եթե ​​մասնակիցը հաղթահարում է առաջադրանքը, նա ստանում է սպիտակ գոգնոց և անցնում փորձությունների հաջորդ փուլ։
Այս փուլում մասնակիցները պայքարում են լավագույն 30 խոհարարների ցանկում ընդգրկվելու համար։ Մասնակիցները պետք է կատարեն միևնույն առաջադրանքը, օրինակ՝ հավ մշակել, տարբեր տեխնիկայով բանջարեղեն կտրատել, մակարոն պատրաստել և այլն։ Ժյուրին վերահսկում է նրանց աշխատանքը և ցանկացած պահի կարող է որևէ մեկին հեռացնել մրցույթից՝ վերցնելով սպիտակ գոգնոցը։
Նախքան քսանյակ մտնելը՝ վերջին փուլում, մասնակիցները բաժանվում են թիմերի և հանձնարարում տարբեր առաջադրանքներ։ Ժյուրին ճաշատեսակները համտեսում է և մասնակիցներին բարձրացնում պատշգամբ կամ նրանցից վերցնում գոգնոցը։
Քսանյակում առաջադրանքները լինում են անհատական, թիմային և արտագնա-թիմային։ Երեք մրցույթի արդյունքում ընտրվում են առաջադրանքն ամենավատը կատարած մասնակիցները, որոնք ստանում են սև գոգնոցներ։ Վերջին՝ 4-րդ մրցույթում, սև գոգնոցավորների պայքարն է նախագծում մնալու համար։ Սովորաբար յուրաքանչյուր թողարկումից հետո հաղորդումը լքում է մեկ մասնակից, իսկ երբեմն՝ 2 և ավելի։ 7-րդ եթերաշրջանում՝ մարտերից մեկում, նախագիծը լքել է միանգամից 3 մասնակից։


=== Նկարահանումներ ===
Բացի արտագնա մրցույթներից, որոնք նկարահանում են Կիևում կամ Կիևի մարզում, մնացած բոլոր նկարահանումներն անցկացվում են Կիևի արվարձանում՝ Բրովարի քաղաքում։ Բոլոր մասնակիցներն ապրում են Բրովարիի մոտ գտնվող Զազիմյե գյուղում։ Մեկ եթերաշրջանը տևում է 4-5 ամիս։ Սկզբնական փուլերը նկարահանում են մայիսին, իսկ եզրափակիչը՝ հոկտեմբերի սկզբին։ Մեկ թողարկման նկարահանումը տևում է մեկ շաբաթ։ Յուրաքանչյուր եթերաշրջանում մասնակիցներն այցելում են նշանավոր վայրեր, ինչպիսիք են Անդրեևսկի դարիվայրը կամ Կիևի մարզի Տրեբուխով գյուղը։ Առաջին եթերաշրջանի նկարահանումներն անցկացվել են Ուկրանիայի հյուսիսային և արևելյան մարզերում՝ Սևաստոպոլում, Կարպատներում։


== Ժյուրի ==


=== Գործող ===
Էկտոր Հիմենես-Բրավո - կոլումբիական ծագումով շեֆ-խոհարար, բիզնեսմեն, հեռուստահաղորդավար
Ելիզավետա Գլինսկայա - հրուշակագործ, խոհարարական գրքերի հեղինակ, «ՄաստերՇեֆ»-ի երկրորդ եթերաշրջանի հաղթող
Վլադիմիր Յարոսլավսկի - շեֆ-խոհարար, ճաշարանատեր


=== Նախկին ===
Ժաննա Բադոևա - ուկրաինական հեռուստահաղորդավար, դերասանուհի և ռեժիսոր
Անֆիսա Չեխովա - ռուս հաղորդավար, երգչուհի և դերասանուհի
Նիկոլայ Տիշենկո - ճաշարանատեր, «Наша Карта» ընկերության խմբի նախագահ, հեռուստահաղորդավար
Սերգեյ Կալինին - ճաշարանատեր
Տատյանա Լիտվինովա - հեռուստահաղորդավար, խոհարարական փորձագետ
Դմիտրի Գրովենկո - շեֆ-խոհարար


== Եթերաշրջաններ ==


== Սկանդալ ==
Վեցերորդ եթերաշրջանի 30-րդ թողարկման մեջ՝ սև գոգնոցավորների մարտի ժամանակ, մասնակիցներից պահանջվեց օձ սպանել և ուտեստ պատրաստել։ Այս մրցույթը մեծ իրարանցում առաջացրեց մամուլում, որին անդրադարձավ Մեժիգորեի կենդանաբանական այգու տնօրեն Սերգեյ Գրիգորևը՝ ասելով, որ այդ օձերը ձեռք են բերվել նրա ընկեր Նիկոլայից՝ միջնորդ աղջկա՝ Քսենիայի միջոցով։ 

Ըստ Նիկոլայի՝ կազմակերպիչները 800 գրիվենով գնել են 5-6 օձ՝ խոստանալով նկարահանումներից հետո կենդանիներին ուղարկել կենդանաբանական այգի։ 

Կենդանիները, որոնք այդպես էլ կենդանաբանական այգի չհասան, սպանվեցին մրցույթներից մեկի ժամանակ, և քանի որ դրանք հիբրիդ էին՝ եզակի գույնով, սեփականատերը վստահ էր, որ դրանք հենց իր կենդանիներն են։ Ուկրաինայի՝ «Կենդանիների նկատմամբ դաժան վերաբերմունքի մասին» օրենքի համաձայն՝ օձերին անմարդկային եղանակով սպանելը քրեական պատժի է արժանի, և որոշ իրավապաշտպաններ կոչ են արել պատասխանատու անձանց պատժել, քրեական գործ հարուցել և այն հասցնել ավարտին։ STB հեռուստաալիքը հրաժարվել է մեկնաբանել միջադեպը։


== Պարգևներ ==
2015 թվականին ծրագիրն արժանացել է Ժողովրդական 11-րդ «Հեռուստաաստղ» մրցանակի՝ «Ոգեշնչող շոու» անվանակարգում։ Մրցույթը նաև «Տելետրիումֆ» մրցանակի «Ձևաչափային ռեալիթի շոու» անվանակարգի հաղթող է (2015-2016 մրցաշրջանի համար)։


== Ծանոթագրություններ ==


== Արտաքին հղումներ ==
Հաղորդման պաշտոնական կայքը Archived 2020-06-16 at the Wayback Machine.
Հաղորդման ֆեյսբուքյան էջը
Հաղորդման տեսագրությունը Archived 2020-06-16 at the Wayback Machine.